LVMH ประกาศซื้อกิจการ TIFFANY 4 แสนล้าน
LVMH เจ้าของแบรนด์เนม Louis Vuitton  ประกาศเข้าซื้อกิจการ Tiffany & Co. คิดเป็นมูลค่าราว 4.4 แสนล้านบาท  เรื่องนี้น่าสนใจอย่างไร ลงทุนแมนจะเล่าให้ฟัง
29 ต.ค. 2562

LVMH ประกาศซื้อกิจการ TIFFANY 4 แสนล้าน / โดย ลงทุนแมน
LVMH เจ้าของแบรนด์เนม Louis Vuitton 
ประกาศเข้าซื้อกิจการ Tiffany & Co.
คิดเป็นมูลค่าราว 4.4 แสนล้านบาท
เรื่องนี้น่าสนใจอย่างไร
ลงทุนแมนจะเล่าให้ฟัง
ทั้งๆ ที่ เศรษฐกิจทั่วโลกมีแนวโน้มชะลอตัวลง
แต่รู้ไหมว่า.. ผลประกอบการบริษัทแบรนด์หรู LVMH กลับโตระเบิด
บริษัท LVMH เป็นเจ้าของแบรนด์หรู เช่น Louis Vuitton, Dior, Bvlgari, Céline, Moët Hennessy, Sephora, Hublot
ปี 2017 รายได้ 1.4 ล้านล้านบาท กำไร 1.8 แสนล้านบาท
ปี 2018 รายได้ 1.6 ล้านล้านบาท กำไร 2.1 แสนล้านบาท
รายได้เติบโต 14% กำไรเติบโต 17%
ในขณะที่ ช่วง 9 เดือนแรกปีนี้ รายได้บริษัท LVMH ยังเติบโตอีก 11% 
เมื่อเทียบกับช่วงเดียวกันในปีก่อนหน้า
แล้ว LVMH เห็นอะไรใน Tiffany & Co.?
เรื่องแรก ก็คือ การขยายสัดส่วนโครงสร้างรายได้ของบริษัท
การเข้าซื้อ Tiffany & Co. จะเป็นการเพิ่มความแข็งแกร่งให้กับอาณาจักรแบรนด์หรูในหมวดนาฬิกา และจิวเวลรี่ ทันที
ปี 2018 รายได้ ทุกๆ 100 บาทของ LVMH มาจาก
แฟชั่นและเครื่องหนัง 39 บาท
ร้านค้าปลีก 28 บาท
น้ำหอม เครื่องสำอาง 13 บาท
ไวน์ สปิริต 11 บาท
นาฬิกาและจิวเวลรี่ 9 บาท
ปี 2018 Tiffany & Co. มีรายได้ 1.3 แสนล้านบาท 
คิดเป็น 8% ของรายได้ทั้งหมดของบริษัท LVMH
หาก Tiffany & Co. กลายมาเป็นหนึ่งในธุรกิจของ LVMH
จะทำให้รายได้ในกลุ่มนาฬิกาและจิวเวลรี่ ใหญ่เป็นอันดับ 3 ของบริษัท
อีกเรื่องที่น่าสนใจก็คือ การขยายฐานลูกค้าในประเทศสหรัฐอเมริกา
LVMH เริ่มสร้างธุรกิจจากยุโรป และขยายธุรกิจไปยังโซนเอเชีย
จนปัจจุบัน รายได้ของ LVMH มาจากโซนเอเชีย 38%
การเข้าซื้อ Tiffany & Co. ของ LVMH จะเป็นเรื่องดีสำหรับทั้ง 2 บริษัท
มุมแรก คือ การขยาย LVMH ไปยังสหรัฐอเมริกา
อีกมุมหนึ่ง คือ การขยาย Tiffany & Co. เข้าไปยังทวีปยุโรป
ที่ผ่านมา Tiffany & Co. ไม่ประสบความสำเร็จในทวีปยุโรป เพราะมีคู่แข่งอย่าง Cartier ของเครือ Richemont และ Bvlgari ของเครือ LVMH ที่ได้รับความนิยมมากกว่า
นอกจากนี้ บริษัทยังเจอปัญหาจากทั้งภาษีศุลกากรส่งออกไปยังประเทศจีน 
รวมถึงแหล่งรายได้หลักจากฮ่องกงก็ได้รับผลกระทบจากเหตุการณ์การชุมนุมที่กินระยะเวลามาแล้วกว่า 4 เดือน
จากทั้งสองเรื่องนี้ กลายมาเป็นวิกฤตของ Tiffany & Co.
ทำให้มูลค่าบริษัทตกลงกว่า 28% นับตั้งแต่จุดสูงสุดในปีที่ผ่านมา
ทั้งหมดนี้ กลายมาเป็นโอกาสทองของ LVMH ที่เหมือนกับได้ซื้อของลดราคา
แต่ของในที่นี้ เป็นบริษัทผู้ผลิตจิวเวลรี่หรู ที่มูลค่ามากที่สุดในโลก ซึ่งก่อตั้งบริษัทมายาวนานกว่า 182 ปี
และ หากดีลนี้ตกลงกันที่ 4.4 แสนล้านบาท
มันจะกลายเป็นการเข้าซื้อที่แพงสุดของ LVMH ตั้งแต่ก่อตั้งบริษัทมา..
----------------------
Blockdit โซเชียลมีเดีย รูปแบบใหม่
----------------------
References
-
-
-
-